Lars Christian Lilleholt (V), 2009-05-11:
Klima- og energipolitikken er på dagsordenen i hele verden.
Overalt diskuterer politikere og borgere, hvordan vi håndterer den fremtidige energi- og klimaudfordring.
Det gælder også i det danske Folketing, og debatten her i dag er jo egentlig et ganske godt udtryk for det.
Hvordan bliver vi i et fossilfrit samfund, hvornår bliver vi det, hvordan får vi mere vedvarende energi, og hvordan bliver vi uafhængige af de fossile brændsler?
Det er vel sådan kort og godt hovedsynspunkterne og hovedelementerne i dagens debat.
På vegne af Venstre, Dansk Folkeparti, Konservative og Liberal Alliance vil jeg gerne fremsætte følgende: Forslag til vedtagelse »Folketinget konstaterer, at der med den brede energipolitiske aftale af den 21. februar 2008 gennemføres en markant satsning på vedvarende energi og energibesparelser frem til 2011, og at der med EU’s klima- og energipakke er udstukket ambitiøse rammer for den fortsatte udbygning af VE og reduktioner af drivhusgasudledningen i Danmark frem mod 2020. VE forventes således i 2020 at udgøre 30 pct. af det endelige energiforbrug, ligesom udledningen af drivhusgasser uden for den kvotebelagte sektor forventes at være reduceret med 20 pct. Folketinget konstaterer desuden, at der er taget en række skridt for at øge Danmarks uafhængighed af fossile brændsler samt for at reducere udledningen af drivhusgasser og gøre Danmark mindre afhængig af import af olie og naturgas.
Det er vores forslag til vedtagelse.
For Venstre er der to store udfordringer på klima- og energiområdet:
Den første store udfordring er at gøre Danmark mindre afhængig af de fossile brændsler, som i større og mindre udstrækning påvirker vores klima.
De stigende udledninger af drivhusgasser er forårsaget af de fossile brændsler, og de er hovedårsagen til, at temperaturen stiger på globalt plan.
FN's klimapanel har gentagne gange understreget behovet for handling for at undgå de værst tænkelige konsekvenser af klimaforandringerne.
Det drejer sig om stigende vandstande, ørkener, der breder sig, og ekstremt uvejr.
Venstres mål er, at vi skal være uafhængige af fossile brændsler som kul, olie og gas.
Den anden store udfordring er at sikre, at vi i fremtiden bliver mindre afhængige af at skulle importere energiforsyninger fra politisk ustabile områder, hvad enten det er olie og diesel fra Mellemøsten eller naturgas fra Rusland.
For begge udfordringer gælder det, at vi skal gå efter at være selvforsynende med energi, når olieforsyningerne i Nordsøen slipper op, og det vil også have en ganske positiv indvirkning på vores klima.
Det vil sige mere vedvarende energi som vind, biomasse, biogas og andre former for vedvarende energi, der er CO2-neutrale, og som vi selv kan producere.
Regeringen har taget en række initiativer, der skal fremme vedvarende energi i vores energiforsyning.
Det drejer sig bl.a. om energiaftalen fra februar sidste år, der medfører en massiv satsning på vedvarende energi og energibesparelser; skattereformen, der nedsætter skatten på arbejde og øger skatten på forurening, herunder energi; regeringens strategi for reduktion af energiforbruget i bygninger, der betyder markante stramninger af bygningsreglement og krav til komponenter i byggeriet.
Der er aftalen om en grøn transportpolitik fra januar 2009.
Aftalen betyder, at der frem til 2020 investeres massivt i udbygning af den kollektive trafik i Danmark.
Og så har regeringen oven i det for ganske nylig fremlagt en meget ambitiøs plan for grøn vækst, der betyder en massiv satsning på biogas og dyrkning af energiafgrøder i Danmark.
Danmark kan gøre nok så meget, men skal det virkelig rykke, er der brug for en international indsats, først og fremmest i FN, men dernæst også i EU.
Regeringen har presset meget, meget hårdt på, for at EU har fået en ambitiøs klima- og energipolitik.
Og derfor var det også en meget, meget stor dansk sejr, da det lykkedes stats- og regeringscheferne i EU tilbage i december sidste år at enes om meget ambitiøse mål, de såkaldte 3 gange 20 målsætninger i 2020: 20 pct.'s vedvarende energi i EU, 20 pct.'s reduktion i udledninger af klimagasser i 2020 og 20 pct.'s effektivisering af hele energisektoren i Europa.
- Det er bindende mål, og det vil sige, at der ikke er nogen mulighed for, at landene kan løbe fra de her målsætninger.
De er ganske enkelt tvunget til at leve op til dem.
Danmark har nu påtaget sig hele 30 pct. vedvarende energi i 2020, og dermed er Danmark helt i top med vedvarende energi - ligesom vi også på områderne for biler, boliger og landbrug har påtaget os at reducere vores udledninger af CO2 med 20 pct.
Med energiaftalen fra februar sidste år har vi et godt udgangspunkt for at nå de mål.
Her blev det aftalt, at vi allerede i 2012 skal op på 20 pct. vedvarende energi, og at vi fra 2012 til 2020 skal op på 30 pct.
Det er regeringens målsætning, og det når vi.
Det er havvindmølleparker, som vil kunne forsyne mere end 800.000 husstande med deres årlige elforbrug.
Der skal også fortsat opstilles vindmøller på land, og derfor glæder det os i Venstre, at der rundt omkring i landet er planer om at opstille ikke mindre end 900 MW vind svarende til, hvad der kan forsyne 900.000 husstande med deres årlige elforbrug.
Derudover skal der også fortsat satses på biomasse, hvor der er gode muligheder for at udvikle sig.
Også biogas er et område, hvor Venstre ser rigtig gode muligheder for at udbygge.
I dag udnytter vi under 5 pct. af biogaspotentialet.
Med »Grøn Vækst«-initiativet når vi op på at udnytte mindst 40 pct. i 2020.
Med energiaftalen sidste år øgede vi afregningen markant, og i »Grøn Vækst« ligger der 250 mio. kr. til etablering af biogasanlæg over de kommende 3 år.
Det giver øgede muligheder for at erstatte fossile brændsler som naturgas med biogas.
Op mod 25 pct. af vores nuværende gasforbrug i Danmark kan erstattes med biogas.
Energibesparelser er et andet område, hvor det også vigtigt at sætte ind, og med energiaftalen er det aftalt, at vi i 2011 reducerer energiforbruget i Danmark med 2 pct. og yderligere 2 pct. i 2020.
Det er meget ambitiøse målsætninger, som virkelig kræver en stor indsats.
Danmark er inden for energibesparelser en slags verdensmester.
Vi har vist, at det i mere end 30 år har kunnet lade sig gøre at have et uændret forbrug af energi - eller næsten et uændret forbrug af energi til trods for at der har været en vækst i vores økonomi og i vores BNP på mere end 70 pct.
Den linje skal vi fortsætte.
Et andet område, hvor det er vigtigt at sætte ind, er i forhold til forskning og udvikling af nye energikilder og nye energisystemer.
For uanset hvad, er det forskning og udvikling, som skal sikre, at vi når målene.
Og derfor er det også meget glædeligt, at denne regering har gjort meget for forskning og udvikling.
Vi har fordoblet indsatsen fra 500 mio. kr. til 1 mia. kr. allerede fra 2010.
Vi er på en række områder rigtig langt fremme.
Vi er gode til vindenergi, vi er gode til kraft-varme, vi er gode til biomasse, og der er en række andre områder, hvor vi også er helt i front.
Mere end 40.000 mennesker er beskæftiget med at fremstille energiudstyr.
Vi har en eksport af energiudstyr på mere end 50 mia. kr., og eksporten af energiudstyr er blandt de fremmeste i verden.
Og vi har også i Danmark vist, at vi kan indpasse store mængder af vedvarende energi i vores energiforsyning og stadig væk sikre, at vi har en sikker energiforsyning.
Et område, hvor det er vigtigt, at vi sætter ind med forskning og udvikling, er når det handler om, hvordan vi bruger al den vedvarende el, vi producerer fra vores vedvarende energikilder.
Her er det afgørende, at vi ikke mindst tænker vores transportområde ind.
Venstre er meget positiv indstillet med hensyn til at sikre, at vi på transportområdet får mere vedvarende energi, og at vi når målet om mindst 10 pct. vedvarende energi i transport fra 2020.
Men det vil kræve forskning og udvikling, og det vil kræve opbygning af en infrastruktur på området.
Klima- og energipolitikken er kommet på den politiske dagsorden.
FN's topmøde til december bliver en unik chance for at få en global klimaaftale, og jeg ved, at både statsministeren og klima- og energiministeren arbejder på højtryk for, at Danmark som værtsland gør, hvad der overhovedet skal til, for at det lykkes.
Det er en stor opgave og en meget svær opgave, men jeg tror, man gør alt, hvad der overhovedet er muligt.
For Venstre er det afgørende, at vi i Danmark har en ambitiøs, men også en grøn og realiserbar og gennemførlig klima- og energipolitik.
Statsministeren understregede det meget tydeligt i dag: Vi skal have en grøn og sund og fornuftig energipolitik.
Det er nemt nok i energipolitikken at slå om sig med meget ambitiøse mål, men endnu vigtigere er det at kunne nå de mål, der opstilles.